Սանտոյի արձանը հայրենի Տուլանսինգո քաղաքում
**Ռոդոլֆո Գուսման Ուերտա** (իսպ.՝ *Rodolfo Guzmán Huerta*, սեպտեմբերի 23, 1917(1917-09-23), Տուլանսինգո, Իդալգո, Մեքսիկայի Միացյալ Նահանգներ - փետրվարի 5, 1984(1984-02-05), Մեխիկո, Մեքսիկայի Միացյալ Նահանգներ), առավել հայտնի **Էլ Սանտո** (*El Santo*, թարգմ.՝ *«Սուրբ»*), ռինգային անվամբ, մեքսիկացի դիմակավորված պրոֆեսիոնալ ըմբիշ (*լուչադոր էնմասկարադո*), հեռուստատեսության և կինոյի դերասան։ 

Համարվում է Մեքսիկայի պատմության ամենահանրածանոթ և խորհրդանշական լուչադորներից մեկը, ում մարզական կարիերան ձգվել է մոտ հինգ տասնամյակ, որի ընթացքում իր հայրենիքում ձեռք է բերել ժողովրդական հերոսի համբավ՝ հանդես գալով բազմաթիվ գեղարվեստական կինոնկարներում, և նույնիսկ կոմիքսների գրքերում՝ մարմնավորելով արդարության համար պայքարող առաջամարտիկի։ 1958-1982 թվականների ընթացքում Սանտոն նկարահանվել է մոտ 54 ֆիլմում։ 

Մարզական կարիերայի ընթացքում հիմնականում հանդես է եկել «Empresa Mexicana de Lucha Libre» կազմակերրպությունում, նվաճել է Մեքսիկայի համազգային կիսածանրքաշային, միջինքաշային, երկրորդ կիսամիջինքաշային և թիմային (Ռայո դե Հալիսկո), ինչպես նաև NWA աշխարհի միջինքաշային և NWA աշխարհի երկրորդ կիսամիջինքաշային չեմպիոնական տիտղոսները։ 

Սանտոյի եղբայրները՝ Բլեք Գուսմանը, Պանտերա Նեգրան և Ջիմի Գուսմանը նույնպես զբաղվել են լուչա լիվռեով։ 11 երեխաներից Էլ Իխո դել Սանտոն (*El Hijo del Santo* - *Սանտոյի որդի* ) իր առաջնաելույթը տվյալ մարզաձևում կատարել է 1982 թվականին, իսկ վերջինիս որդին՝ Սանտո Կրտսերը (*Santo Jr.*)՝ 2016-ին։ Սանտոյի մեկ այլ թոռ (ոչ Էլ Իխո դել Սանտոյի որդին) ժամանակին ելույթներ է ունեցել Էլ Նիետո դել Սանտո (*El Nieto del Santo* - *Սանտոյի թոռ*) ռինգային անվամբ։

Համարվում է, որ հենց Սանտոն է Մեքսիկայում Ժողովրդականացրել ռեստլինգը։ Հանրության առաջ Սանտոն միշտ դիմակով է եղել և 1984 թվականին՝ ծեր տարիքում է միայն մի քանի վայրկյանով ցույց տվել դեմքը հեռուստաշոուի ժամանակ, որի եթեր հեռարձակվելուց ընդամենը մեկ շաբաթ անց կնքել է մահկանացուն։ Թաղված է իր այցքարտային դիմակով։ 

2018 թվականին առաջադրվել է WWE փառքի սրահ։ Սանտոյի պատվին մեքսիկական «Consejo Mundial de Lucha Libre» (CMLL) կազմակերպությունն ամեն տարի անցկացնում է «Արծաթագույն լեգենդ» (*Leyenda de Plata*) մրցույթը։

Ծանոթագրություններ
------------------

1. 1 2  «El Santo». *WWE*. Վերցված է 2021 թ․ դեկտեմբերի 27-ին.
2. ↑
3. ↑  Various (2005). «The Silver Masked-Man». *Lucha Libre> Masked Superstars of Mexican Wrestling*. Distributed Art Publishers, Inc. էջեր 280–285. ISBN 968-6842-48-9.
4. ↑  Madigan, Dan (2007). «El Santo». *Mondo Lucha a Go Go: the bizarre& honorable world of wild Mexican wrestling*. HarperCollins Publishers. էջեր 71–78. ISBN 978-0-06-085583-3.
5. ↑  F. Molinaro, John (2000 թ․ փետրվարի 11). «The legend of El Santo». *Slam! Sports*. Canadian Online Explorer. Արխիվացված օրիգինալից 2013 թ․ հունիսի 28-ին. Վերցված է 2024 թ․ փետրվարի 23-ին.
6. ↑  Royal Duncan and Gary Will (2000). «MEXICO: EMLL NWA World Welterweight Title». *Wrestling Title Histories*. Archeus Communications. էջ 390. ISBN 0-9698161-5-4.

Արտաքին հղումներ
----------------

* Էջը IMDb.com կայքում(անգլ.)
* Էջը WWE.com կայքում(անգլ.)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Էլ Սանտո» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · Internet Movie Database · Find A Grave |
|  |
| Բառարաններ և հանրագիտարաններ | Notable Names Database |
|  |
| Չափորոշչային վերահսկողություն | BNE: XX1420932 · GND: 133818683 · ISNI: 0000000439837078 · VIAF: 25803972 · WorldCat VIAF: 25803972 |

 |